Jeremi Tammela
Ura > Seuraura

Tammela aloitti jääkiekkoilun Ylivieskan Jääkarhuissa. Hänen koko perheensä päätti muuttaa Jyväskylään Jeremin ollessa yhdeksänvuotias, kun Tammelan vanhin veli Jonne siirtyi pelaamaan JYPin organisaatioon. Näin ollen myös Jeremi ja hänen nuorempi isoveljensä Jussi siirtyivät seuraan. Kaudeksi 2013–2014 perhe muutti Jonnen kehityksen perässä edelleen Kuopioon ja veljekset siirtyivät Kalevan Pallon organisaatioon. Kaudella 2017–2018 Jeremi Tammela oli C-nuorten SM-sarjassa joukkueensa paras pistemies ja maalintekijä tehoilla 8+10=18. Kaudella 2018–2019 hän oli C-nuorten SM-karsinnoissa 18 osumallaan KalPan paras maalintekijä. Tammela pelasi suurimman osan kaudestaan kuitenkin seuran B-nuorissa, jossa hän voitti SM-pronssia. Kauden 2019–2020 Tammela pelasi 16-vuotiaana kokonaan KalPan A-nuorissa tehden alku- ja runkosarjassa piste per peli -tahdilla 18 ottelussa tehot 6+12=18.
Kaudeksi 2020–2021 Tammela siirtyi Rauman Lukon U20-joukkueeseen. Hän oli tehoilla 16+16=32 joukkueen paras maalintekijä ja toiseksi paras pistemies Sami Päivärinnan jälkeen. Pudotuspeleissä Tammela voitti tehoilla 5+5=10 koko U20 SM-sarjan piste- ja maalipörssin. Hän voitti kauden päätteeksi Suomen-mestaruuden.
Kaudella 2021–2022 Tammela oli tehoilla 9+18=27 Lukon U20-joukkueen toiseksi paras pistemies Luka Nymanin jälkeen. Hän voitti kauden päätteeksi U20 Suomen-mestaruuden. Tammela debytoi kauden aikana myös Lukon SM-liigajoukkueessa. Hän teki miesten pääsarjadebyyttinsä Mestarien liigan alkulohkon päätöskierroksella 13. lokakuuta 2021 vieraissa walesilaista Cardiff Devilsia vastaan, jolloin jo jatkopaikkansa varmistanut Lukko peluutti useita U20-joukkueensa pelaajia. Tammela merkittiin joukkueen nelosketjun vasempaan laitaan Julius Mattilan ja Miro Markkulan viereen. Hän sai ottelussa jääaikaa 13.58 minuuttia. Tammela teki myös ensimmäisen pääsarjamaalinsa. Hänen osumansa hyväksyttiin videotarkistuksen päätteeksi. SM-liigadebyyttinsä Tammela teki 1. joulukuuta 2021 Hämeenlinnan Pallokerhoa vastaan, kun Lukosta oli eri syistä sivussa peräti seitsemän hyökkääjää. Tammela merkittiin joukkueen nelosketjun vasempaan laitaan niin ikään U20-joukkueesta nostettujen Miro Markkulan ja Lenni Hämäläisen viereen. Hän sai ottelussa jääaikaa 7.13 minuuttia. Liigauransa avausmaalin hän teki seuraavassa ottelussa 4. joulukuuta 2021 Helsingin IFK:ta vastaan. Janne Siivonen valitsi Tammelan ottelun Alumnien tähtien kolmostähdeksi. Kaikkiaan Tammela pelasi SM-liigassa kauden aikana kuusi runkosarjaottelua tehden kaksi maalia.
Tammela pelasi kauden 2022–2023 kokonaan Lukon U20-joukkueessa, eikä hän saanut tililleen otteluakaan SM-liigassa. Tammela voitti tehoilla 21+35=56 koko U20 SM-sarjan pistepörssin ja hänet palkittiin Kari Jalonen -palkinnolla. Tammela valittiin myös U20 SM-sarjan marraskuun kuukauden pelaajaksi.
Tammela siirtyi kaudeksi 2023–2024 vuoden mittaisella sopimuksella Tapparaan. Hän siirtyi ensisijaisesti seuran U20-joukkueeseen, jossa Tammela pelasi suurimman osan kaudestaan. Hän oli tehoilla 17+44=61 joukkueen paras syöttäjä ja toiseksi paras pistemies Benjamin Rautiaisen jälkeen. Tammela sijoittui koko U20 SM-sarjan pistepörssissä kuudenneksi. 1. helmikuuta 2024 pelatussa vierasottelussa Vaasan Sportia vastaan hän rikkoi Karo Koivusen hallussa olleen sarjan kaikkien aikojen syöttöennätyksen 116. syöttöpisteellään sekä Kasperi Nuton hallussa olleen piste-ennätyksen 182. tehopisteellään. Tammela oli tehnyt kauden jälkeen yhteensä 173 ottelussa tehot 69+125=194. Kolmannessa välieräottelussa 1. huhtikuuta Turun Palloseuraa vastaan hän rikkoi yhteensä 16. osumallaan sarjan pudotuspelien kaikkien aikojen maaliennätyksen, joka oli Teemu Pulkkisen hallussa. Pronssiottelussa 7. huhtikuuta 2024 vieraissa KooKoota vastaan Tammela teki 17. osumallaan Tapparan avausmaalin, joka jäi joukkueen 0–5-voittoon päättyneen ottelun voittomaaliksi ja se ratkaisi Tapparalle SM-pronssia. Hän teki ottelussa myös kaksi syöttöpistettä. Tammela pelasi kauden aikana SM-liigassa neljä runkosarjaottelua ilman tehopisteitä.
Kaudeksi 2024–2025 Tammela siirtyi vuoden mittaisella sopimuksella Mestis-joukkue IPK:hon. Tammikuussa 2025 hän jakoi Mestiksen pistepörssin kärkisijaa 39 tehopisteellään, kun hän siirtyi lainalle SM-liigajoukkue Jukureihin kahden viikon pätkäsopimuksella.